Neill Blomkamp Tidak Lagi Mengarahkan Sekuel RoboCop
Hasrat peminat-peminat RoboCop untuk menyaksikan sebuah filem sekuel yang diarahkan oleh Neill Blomkamp nampaknya tidak kesampaian apabila pengarah tersebut mengumumkan tidak lagi terlibat dalam projek terbaru itu. Menerusi kenyataannya di laman Twitter, Blomkamp memberitahu kepada peminat bahawa dia kini sedang terlibat dalam sebuah projek filem seram / thriller bersama studio MGM. Pengarah yang terkenal menerusi filem District 9 itu sepatutnya menghasilkan filem ‘direct’ sekuel dengan menggunakan skrip Robocop 2 yang tidak digunakan tulisan Ed Neumeier dan Michael Miner. Skrip tersebut dilaporkan telah ditulis semula oleh Justin Rhodes. Blomkamp setakat ini tidak mendedahkan sebab dia tidak lagi mengarahkan filem sekuel RoboCop itu. Sebanyak empat buah filem RoboCop telah dihasilkan dimana filem pertama diterbitkan pada tahun 1987 dan disusuli filem RoboCop 2 pada 1990. Filem RoboCop 3 yang sepatutnya ditayangkan pada 1991 terpaksa ditangguh sehingga tahun 1993 disebabkan syarikat penerbitan Orion Pictures mengalami kebankrapan. Filem remake RoboCop arahan Jose Padilha kemudiannya diterbitkan pada 2014 dan berjaya meraih $242 juta seluruh dunia, tetapi menerima maklumbalas negatif dari para pengkritik serta peminat.